เมืองไทยเหยียบคันเร่งตั้งเป้าเบี้ย4หมื่นล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — เมืองไทยประกันชีวิต ตั้งเป้าปีนี้เบี้ยรวม 4 หมื่นล้านบาท เพิ่มขึ้น 37% จากปีก่อนที่มีเบี้ยรวม 2.96 หมื่นล้านบาท
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ปี 2554 บริษัทตั้งเป้าหมายเบี้ยรับรวมเติบโต 37% หรือ 4 หมื่นล้านบาท จากปี 2553 ที่มีเบี้ยรับรวม 2.96 หมื่นล้านบาท มีเบี้ยประกันรับรวม 2.96 หมื่นล้านบาท เติบโต 37.64% 
ทั้งนี้ แบ่งเป็นเบี้ยประกันรับใหม่สูงถึง 1.31 หมื่นล้านบาท เพิ่มขึ้น 41.97% และเบี้ยประกันต่ออายุ 1.65 หมื่นล้านบาท เติบโตเพิ่มขึ้น 34.39% 
นายสาระ กล่าวถึงกลยุทธ์ทางการตลาดในปี 2554 ว่า ได้เพิ่มประสิทธิภาพในด้านการขายประกันผ่านช่องทางตัวแทน วางเครือข่ายการสนับสนุนการสรรหาตัวแทนให้สามารถเข้าไปยังทุกสาขาทั่วประเทศ รวมถึงการพัฒนาประสิทธิภาพในด้านเทคโนโลยีสารสนเทศที่มีความทันสมัย และสามารถสนับสนุนให้เป็นเครื่องมือด้านการขายของตัวแทนได้สะดวก รวดเร็ว และถูกต้อง ควบคู่กับการออกผลิตภัณฑ์ประกันชีวิตที่สามารถตอบโจทย์ ทั้งการลงทุน คุ้มครอง และออมทรัพย์ อีกทั้งเพิ่มความเข้มข้นในเรื่องความคุ้มครองในสัญญาเพิ่มเติมต่างๆ รวมถึงการขายผ่านธนาคารกสิกรไทย และสถาบันการเงินอื่นๆ ตลอดจนการขายประกันผ่านเครือข่ายพันธมิตรทางธุรกิจ และสายสัมพันธ์ทางการค้ากับคู่ค้าอื่นๆ 
สำหรับปี 2553 ที่ผ่านมานั้น เป็นปีที่บริษัทผ่านเหตุการณ์ต่างๆ มาได้อย่างดี ด้านสินทรัพย์รวมมีจำนวน 9.41 หมื่นล้านบาท สินทรัพย์ลงทุนสูงถึง 8.84 หมื่นล้านบาท และมีเงินสำรองประกันชีวิต 7.63 หมื่นล้านบาท มีเงินกองทุนสูงถึง 1.39 หมื่นล้านบาท ซึ่งสูงเป็น 916 เท่าของที่กฎหมายกำหนด